text: Borgermøde på gadeplan
  18 oktober 2014 kl. 14.09
  Hvis man vil skabe gode ideer til et nyt byliv, hvor er så mere relevant end i byen? Sønderborg holder borgermøde på gaden.
  Det plejer at være politikerne i byrådet, som vedtager forslag. Men i Sønderborg inddrager de nu også borgerne. Lørdag holder kommunen gadeborgermøde på gågaden i Sønderborg. Her kan man læse om den nye strategi for byliv og infrastruktur, som netop nu er i høring. Borgerne kan komme med inputs til, hvordan kommunen skaber populære offentlige rum, cykelstier, grønne områder med mere.
  - Folk skal komme og gøre forslaget endnu bedre, siger Thomas Japp, drifts- og anlægschef i Sønderborg Kommune, til TV SYD.
  Thomas Jaap har tidligere arbejdet ved Odense Kommune, hvor han også prøvede at holde borgermøde på gågaden. Det gav 50% flere høringssvar.
  